Virallinen lehti nro C 055 , 24/02/1997 s. 0052



A4-0349/96 Päätöslauselma komission tiedonannosta Euroopan parlamentille ja neuvostolle Euroopan unionista tehdyn sopimuksen K.9 artiklan mahdollisesta soveltamisesta (KOM(95)0566 - C4-0560/95) Euroopan parlamentti, joka - ottaa huomioon komission tiedonannon Euroopan parlamentille ja neuvostolle Euroopan unionista tehdyn sopimuksen K.9 artiklan mahdollisesta soveltamisesta (KOM(95)0566 - C4-0560/95), - ottaa huomioon komission 27. lokakuuta 1993 laatiman kertomuksen Euroopan unionista tehdyn sopimuksen K.9 artiklan mahdollisesta soveltamisesta turvapaikkapolitiikan yhteydessä (SEK(93)1687, - vahvistaa uudelleen 17. toukokuuta 1995 antamansa päätöslauselman Euroopan unionista tehdyn sopimuksen toimivuudesta ja hallitusten välisestä konferenssista ((EYVL C 151, 19.6.1995, s. 56)) sekä 13. maaliskuuta 1996 antamansa päätöslauselman, joka sisältää (i) Euroopan parlamentin lausunnon hallitusten välisen konferenssin koollekutsumisesta ja (ii) mietintäryhmän työn arvioinnin ja Euroopan parlamentin poliittisten tavoitteiden täsmentämisen hallitusten välistä konferenssia silmällä pitäen ((EYVL C 96, 1.4.1996, s. 77)), joiden mukaan yhteisön menettelyjen mukaisesti ja yhteisön toimielinten puitteissa olisi käsiteltävä seuraavia asioita: . turvapaikkapolitiikka (K.1 artiklan 1 kohta) . säännöt, jotka koskevat henkilöiden liikkumista yli jäsenvaltioiden ulkorajojen (K.1 artiklan 2 kohta) . säännöt, jotka koskevat maahanmuuttopolitiikkaa ja kolmansien maiden kansalaisia koskevaa politiikkaa (K.1 artiklan 3 kohta) . laittoman huumausainekaupan torjuminen (K.1 artiklan 9 kohta) ja nimenomaisen maininnan ihmiskaupasta, erityisesti alaikäisillä ja naisilla käytävästä kaupasta, sisällyttäminen mainittuun artiklaan . petollisten menettelytapojen ja järjestäytyneen rikollisuuden torjuminen kansainvälisellä tasolla (K.1 artiklan 5 kohta) . oikeudellinen yhteistyö yksityisoikeuden alalla (K.1 artiklan 6 kohta), - ottaa huomioon mietintäryhmän vuoden 1996 hallitusten välisestä konferenssista laatiman kertomuksen, - ottaa huomioon kansalaisvapauksien ja sisäasiain valiokunnan mietinnön sekä oikeusasioita ja kansalaisten oikeuksia käsittelevän valiokunnan ja institutionaalisten asioiden valiokunnan lausunnot (A4-0349/96), A. ottaa huomioon, että komissio ja Euroopan parlamentti ovat yksimielisiä siitä, että yhteistyö sisä- ja oikeusasioissa ei ole tyydyttävää ja että suurin osa tämän alueen piiriin kuuluvista politiikan aloista, etenkin turvapaikka- ja maahanmuuttopolitiikka, olisi siirrettävä yhteisön toimivallan alaisuuteen, B. ottaa huomioon, että K.9 artiklan käyttö ei ratkaise mainittuja tavoitteen saavuttamiseen liittyviä ongelmia, etenkin sen vuoksi, että tämä artikla viittaa 100 c artiklaan oikeudellisena perustana, mikä tarkoittaa, että lainsäädäntöprosessissa parlamentin rooli rajoittuu pelkkään kuulemiseen ja että neuvostolta vaaditaan edelleen yksimielisyyttä, C. ottaa huomioon, että hallitusten välistä konferenssia varten perustettu mietintäryhmä pitää sisä- ja oikeusasioiden alaan kuuluvaan yhteistyöhön liittyviä uudistuksia välttämättöminä, minkä vuoksi voidaan olettaa, että hallitusten välisessä konferenssissa käsitellään näitä asioita, D. ottaa huomioon, että tiettyjen VI osastoon kuuluvien alojen siirtäminen yhteisön toimivallan alaisuuteen hallitusten välisen konferenssin yhteydessä tarjoaa mahdollisuuden vahvistaa yhteisön toimielinten asemaa enemmän, kuin mitä siihen K.9 artiklaa sovellettaessa olisi mahdollisuuksia, esim. varaamalla Euroopan parlamentille oikeuden osallistua päätöksentekoon, E. ottaa huomioon, että tarkasteltaessa asiaa puhtaasti menettelytavan kannalta ei K.9 artiklan soveltaminen tuota minkäänlaista etua verrattuna sopimuksen muuttamiseen hallitusten välisen konferenssin koollekutsumisen avulla, sillä molemmissa tapauksissa vaaditaan yksimielisyyttä ja kaikkien jäsenvaltioiden ratifiointi; 1. Vahvistaa kantansa, jonka mukaan selkeät puutteet SEU:n VI osastoon kuuluvien yhteistyössä sekä päätöksentekomenettelyn tehottomuus ja demokraattisen valvonnan avoimuuden ja oikeusvarmuuden puute ovat syitä, joiden takia on välttämätöntä siirtää olennaisia osa-alueita yhteisön toimivallan alaisuuteen; 2. Pahoittelee toistamiseen, ettei komissio ole jo aikaa sitten tehnyt K.9 artiklan mukaista aloitetta, kuten Euroopan parlamentti jo useaan otteeseen on vaatinut; 3. On samaa mieltä komission kanssa siitä, ettei ole mielekästä siirtää yhteisön toimivallan alaisuuteen kolmanteen pilariin kuuluvia eri aloja samanaikaisesti hallitusten välisessä konferenssissa ja K.9 artiklan mukaisen aloitteen avulla, koska siihen sisältyy päällekkäisyyden ja ajan haaskaamisen vaara; 4. Katsoo näin ollen, että komission tiedonannossa Euroopan parlamentille ja neuvostolle muotoiltu ehdotus Euroopan unionista tehdyn sopimuksen K.9 artiklan soveltamisesta on hyväksyttävä; 5. Odottaa, että hallitusten välisessä konferenssissa saavutetaan konkreettisia tuloksia selkeiden poliittisten tavoitteiden määrittelyssä, sekä muun muassa turvapaikkapolitiikan, maahanmuuttopolitiikan, ulkorajojen ylittämiseen liittyvän politiikan samoin kuin huumausainekaupan, ihmiskaupan ja kansainvälisten, erityisesti yhteisön taloudellisia etuja loukkaavien, talousrikosten vastaisen toiminnan ja siviiliasioissa tehtävän oikeudellisen yhteistyön siirtämisessä yhteisön toimivallan alaisuuteen; 6. Pyytää hallitusten välistä konferenssia laajentamaan K.9 artiklan soveltamisalaa kaikille K.1 artiklaan jääville aloille sekä varmistamaan, että neuvosto tekee määräenemmistöpäätöksen K.9 artiklan soveltamisesta; 7. Kehottaa komissiota tarkistamaan heti hallitusten välisen konferenssin päätyttyä konferenssin tulokset ja sen aikaansaaman edistyksen ja tekemään niistä kertomuksen parlamentille, etenkin tiettyjen sisä- ja oikeusasioihin kuuluvien alueiden siirtämisestä suoraan yhteisön toimivallan alaisuuteen ja tekemään, siinä tapauksessa etteivät tulokset vastaa odotuksia, K.9 artiklan mukaisen aloitteen; 8. Kehottaa puhemiestään välittämään tämän päätöslauselman neuvostolle, komissiolle ja jäsenvaltioiden hallituksille ja parlamenteille.